बढ़ती उम्र के साथ हड्डियों और जोड़ों की समस्याएं आम हो जाती हैं। अगर आपके पापा को जोड़ों की समस्या का कोई लक्षण (सूजन, दर्द आदि) न हो तो किसी तरह के टेस्ट की जरूरत नहीं है। अगर उनमें ये लक्षण हैं तो उनका विटामिन डी डिफिसिएंशी टेस्ट (25-हाइड्रॉक्सी विटामिन डी ब्लड टेस्ट) कराएं। इसकी कीमत है करीब 1200 रुपए। इससे विटामिन डी के लेवल का पता चलता है। किसी भी सेहतमंद शख्स में विटामिन डी का लेवल 50 ng/mL या इससे ज्यादा होना चाहिए। वैसे, हफ्ते में 1-2 दिन और साल भर में औसतन 45-50 दिन रोजाना 45 मिनट के लिए धूप में बैठने से भी विटामिन डी की भरपाई हो जाती है, लेकिन इस दौरान शरीर का 80-85 फीसदी हिस्सा खुला होना चाहिए। अगर धूप में निकलना ज्यादा नहीं हो पाता तो बिना टेस्ट कराए भी पापा को हर महीने 60 हजार यूनिट का एक सैशे लेने की सलाह दे सकते हैं। अगर लगता है कि दर्द की वजह आर्थराइटिस है तो उन्हें ऑर्थोपीडिक डॉक्टर को दिखाएं। अगर उनके घुटनों में दर्द रहने लगा है तो उन्हें बताएं कि स्क्वैटिंग (उठक-बैठक), चौकड़ी मारकर बैठने, वज्रासन करने, इंडियन टॉयलेट इस्तेमाल करने से बचें।